પેટમાં કોઈપણ પ્રકારની તકલીફ થાય અને જો તે લાંબા સમય સુધી રહે ત્યારે કયા અવયવમાં તકલીફ છે એનું નિદાન કરવાનું હોય કે પ્રેગ્નન્સી દરમ્યાન બાળકનો વિકાસ બરાબર થાય છે કે નહીં એ તપાસવાનું હોય ત્યારે ડોક્ટરો સોનોગ્રાફી કરે છે. મેડિકલ ભાષામાં સોનોગ્રાફીને અલ્ટ્રાસાઉન્ડ ઇમેજિંગ કહેવાય છે. બહારથી ન જોઈ શકાતા શરીરના અવયવોની સ્થિતિ તપાસવા માટે આ ટેસ્ટ થાય છે. શરીરમાં કોઈ જ કાપો કે કાણું પાડ્યા વિના શરીરની અંદરના અવયવોની સાઇઝ, એમાં સોજો કે કોઈ અવરોધ છે કે કેમ એ અલ્ટ્રાસાઉન્ડ ટેસ્ટથી જાણી શકાય છે.